Жәабран 29 , хәажәкыра 1 рзы Аҟәатәи 4-тәи абжьаратә школ аҿы имҩаҧган амаҭәартә олимпиада ақалақьтә тур
Жәабран 29 хәажәкыра 1 рзы Аҟәатәи 4-тәи абжьаратә школ аҿы имҩаҧган амаҭәартә олимпиада ақалақьтә тур. Уи рхы аладырхәит ақалақь ашколқәа зегьы рҟынтәи аҵаҩцәа. Сынтәа 489-ҩык аҵаҩцәа еиуеиҧшым аматәарқәа рзы аолимпиада рҽаладырхәит.
Агрипп чымазарақәеи авирустә инфекциақәеи рцәырҵра иахҟьаны Аҵара усбарҭа иаҧшьнагет ичмазаҩхаз аҵаҩцәа аолимпиада раламырхәра. Асанитартә-епидемиологиатә гәабзиарахьчаразы , аолимпиада алагаанӡа 4-тәи абжьаратә школ ауадақәа зегьы адезинфекциатә хархәагақәа рыла ирыцқьан, аҵаҩцәа зегьы гәаҭан акьымсратә шоурашәагақәа рыла.